Moeilike vrae vir SAL se Dudu MyeniDudu Myeni, voorsitter van die Raad van SAL Die Demokratiese Alliansie gaan poog om die oorsaak te vind van die talle kwessies wat die Suid-Afrikaanse Lugdiens (SAL) teister wanneer die raad van die SAL en sy uitvoerende direkteure Dinsdag voor die parlementêre staande komitee oor finansies verskyn. Die 2014/15 finansiële jaarverslag van die SAL wat in September ingedien is, dui die omvang van wanbestuur by die lugredery toe, het Alf Lees, woordvoerder van die DA, Sondag gesê. Volgens Pravin Gordhan, minister van finansies, is dié verslag vertraag weens “ŉ aantal tegniese probleme wat die ouditeure ter elfder ure geopper het”. Die voorlopige verslag sluit nie die ouditeursverslag in nie, en is ook nie deur die raad afgeteken nie, en daar kan nog “noemenswaardige veranderinge” aangebring word, het Lees gesê. “Dit is kommerwekkend dat die ouditeure nou eers, 18 maande ná die einde van die finansiële jaar en 12 maande ná die sperdatum van die verslag, die ‘tegniese probleme’ bekend maak. Ons vermoed die ouditeure sal na die teen-mededingingseise kyk wat Nationwide en Comair aanhangig gemaak het, wat die SAL na verwagting meer as R1,1 miljard uit die sak gaan jaag en waarvoor daar nie voorsiening gemaak is nie,” het Lees bygevoeg. “Dit kan tot verliese van tussen R4,67 miljard en R6 miljard lei.” Die verslag dui die benarde situasie van die SAL aan, en voeg by “die aandeelhouer het ŉ verdere waarborg goedgekeur om seker te maak dat die SAL solvent bly en toegang het tot voldoende bedryfskapitaal om steeds met sy bedrywighede voort te gaan”. Volgens Lees is dit ŉ duidelike aanduiding dat daar swaar gesteun word op waarborge van die regering. Lees voeg by die verslag het verskeie ernstige bestuurskwessies aan die lig gebring: – ŉ verlies van R4,67 miljard vir die jaar, wat die verliese vir ŉ drie jaar periode op R8,67 miljard te staan bring; – onreëlmatige uitgawes het tot R68,5 miljoen verhoog, ŉ toename van 241%; – nuttelose en verkwistende uitgawes van R52,7 miljoen, ŉ toename van 275%; – verliese in filiale ter waarde van R214 miljoen, ŉ toename van 62,1%; en – onderdele ter waarde van R224 miljoen wat afgeskryf is omdat dit in onbruik is. “Om by die oorsaak van die probleme te kom wat in die verslag aan die lig gebring is, sal die DA meedoënloos [die voorsitter van die SAL-raad] me. [Dudu] Myeni en ander uitvoerende direkteure ondervra,” het Lees gesê. Volgens hom handel sommige van die vrae wat beantwoord moet word onder andere oor die SAL se bedryfsplan om verdere regeringswaarborge te voorkom; R19 miljard regeringswaarborge wat aan die SAL gegee is; Myeni se voorsitterskap; en Myeni se lyfwagdiens waarvoor die SAL betaal. “Die DA sien uit daarna om volle en omvattende antwoorde te kry wanneer die komitee Dinsdag met Myeni, die adjunkminister en die nasionale tesourier-generaal in die parlement vergader,” het Lees afgesluit.